בית / שרון / נתניה / "עולים רבים מצרפת מסובכים בחובות"
"עולים רבים מצרפת מסובכים בחובות"
משפחת א' עלתה לארץ מצרפת לפני כשנתיים. ההורים, בשנות ה-50 לחייהם, מגדלים ארבעה ילדים שמתגוררים עימם בבית. שניים מילדיהם בגירים שמתקשים להשתלב בשוק העבודה. בשנת 2014 פתחו בני הזוג מסעדה בנתניה ותוך מספר חודשים נקלעו לחובות, לאחר שההכנסות קטנו ובמקביל ההתחייבויות בצ'קים עתידיים היו רבות. כיום סך חובותיהם של בני הזוג עומדים על כ-200 אלף שקלים.
זהו מקרה אחד מתוך רבים שהגיעו לאחרונה למשרדי מרכז הזכויות האזורי של עמותת ידיד בנתניה. "יוצאי צרפת רבים מתקשים להשתלב בשוק בשל קושי שפתי והבדלי תרבות ומסתבכים בחובות", אומרת עו"ד יערה בצלאל-רובין, מנהלת המרכז.
עו"ד בצלאל מספרת על מקרים של עולים שפתחו עסקים פרטיים ונקלעו לקשיים כלכליים. "עיקר הבעייתיות היא בפתיחת עסקים כושלים והסתבכות בחובות כתוצאה מהתמוטטות העסק בתוך זמן קצר. התרבות העסקית בצרפת שונה מאוד מזו הקיימת בארץ, בעיקר בתחום השיווק האגרסיבי והתחרות בתחום העסקים הקטנים והבינוניים. מהמידע שהגיע אלינו עולה כי העולים אינם עושים סקרי שוק ולא בוחנים את נחיצות ופוטנציאל הצלחת העסק. הם נתקלים בבעיות רבות בתחום רישום העסקים, תשלומי ארנונה ומיסים וגם מסתבכים בלקיחת הלוואות מבנקים, גופים חוץ בנקאיים ואף השוק האפור, הלוואות שבמקרים רבים הם אינם מצליחים לעמוד בהחזרתן עקב קריסת העסק".
בצלאל-רובין מוסיפה כי בעיית השפה מונעת מחלק גדול מהעולים להשתלב בשוק העבודה כשכירים והם נאלצים לחיות על חסכונות ובסופו של יום נשארים ללא אמצעים כלכליים.
עו"ד בצלאל-רובין וסמנכ"ל ידיד, רן מלמד, פנו בימים האחרונים לחברות הכנסת רויטל סויד (המחנה הציוני) וקארין אלהרר (יש עתיד) והציגו בפניהם חלק מהמקרים שהגיעו למרכז הזכויות של ידיד וביקשו להעלות את הנושא על סדר היום הציבורי בוועדות הכנסת ובאולם המליאה.
"אנו מצפים כי השר לקליטת עלייה, זאב אלקין, ייכנס לעובי הקורה בהקדם", אמר מלמד.